秋夜古風
作者：晁補之
朝代：宋

paragraphs: 瑶池始波縣圃風，鄧林飛葉雲攪空。
人間櫟社幾黄落，曉窗洗黛悲青銅。
常嗟彭祖悔杖晚，不見王母桃花紅。
安知帝怒削龍伯，輿嶠已沒歸墟中。
楚人方復感時節，申旦不寐同秋蟲。
虛堂氣入枕簟肅，熟寐不復聞嗈嗈。
大言身塞不得仰，了語無異鴻毛烘。
天如旋磨人蟻却，更千萬日勞何功。
漢南種柳人笑爾，江潭悽愴彫形容。
小樓遐觀午夜闃，凉月不盡山無窮。
一身逆旅過萬物，千古昨夢如驚蓬。
胡床收慮暫一息，杲杲已上扶桑東。